**ლექცია 5**

**საბჭოთა წარსულის მეხსიერება**

(ლექციაზე წარმოდგენილი ვიზუალური მასალის გააზრებისთვის საჭირო ზოგიერთი ინფორმაცია)

**დნესტრისპირეთის მოლდავური რესპუბლიკა**

დნესტრისპირეთი - თვითგამოცხადებული სახელმწიფოებრივი წარმონაქმნი მოლდოვას ტერიტორიაზე, ე.წ. დნესტრისპირეთის მოლდავური რესპუბლიკა. მისი კონტროლის ქვეშაა მდინარე დნესტრის მარცხენა სანაპირო, რომელიც უპირატესად ეთნიკური რუსებით და უკრაინელებით არის დასახლებული, ასევე მარჯვენა სანაპიროს ქალაქი ბენდერი.

მოსახლეობის 40% მოლდაველებია.

დედაქალაქი: ტირასპოლი.

1991 წელს მოლდოვას მიერ დამოუკიდებლობის გამოაცხადების შემდეგ ქვეყნის სხვადასხვა რეგიონში გააქტიურდა სეპარატისტული მოძრაობები. იმავე წელს დნესტრისპირეთის სლავურმა მოსახლეობამ გამოაცხადა დნესტრისპირეთის მოლდავური რესპუბლიკა, რასაც მოჰყვა შეიარაღებული კონფლიქტი. ამჟამად კონფლიქტი გაყინულია. მხარეებს შორის პირობით საზღვარზე რუსეთის სამშვიდობო ძალებია განლაგებული. სტატუსზე დღემდე მიმდინარეობს მოლაპარაკებები.

დნესტრისპირეთის რესპუბლიკა აღიარებს ყოფილი აფხაზეთისა და სამხრეთ ოსეთის არაღიარებულ რესპუბლიკებს; ტირასპოლში არის მათი წარმომადგენლობები.

2.

დნესტრისპირეთის მოლდავური რესპუბლიკის პრეზიდენტის

**ბრძანება**

**„სამხედრო ისტორიულ-მემორიალური სასაფლაოს“** შესახებ

**8 ნოემბერი, 2006** (# 631)

სამხედრო მოსამსახურეთა, შინაგან საქმეთა ორგანოების, სისხლის სამართლისა და აღმასრულებელი სისტემის, სახელმწიფო საგადასახადო სამსახურისა საბაჟოს თანამშრომლებისა და მოქალაქეების ხსოვნის უკვდავსაყოფად, რომლებიც დაეცნენ დნესტრისპირეთის მოლდავური რესპუბლიკის მთლიანობისა და დამოუკიდებლობისათვის ბრძოლაში, აგრეთვე აქვთ განსაკუთრებული დამსახურება სახელმწიფოს წინაშე, დნესტრისპირეთის მოლდავური რესპუბლიკის კონსტიტუციის 70-ე და 72-ე მუხლის შესაბამისად,

**ვადგენ:**

ქ. ბენდერის ტერიტორიაზე შეიქმნას სამხედრო ისტორიულ-მემორიალური სასაფლაო.

ეს ბრძანება ძალაში შედის გამოქვეყნების დღიდან.

პრეზიდენტი ი. სმირნოვი

**3.**

**ძეგლების პარკი (Memento Park), ბუდაპეშტი**

ეს არის მუზეუმი ღია ცის ქვეშ, სადაც განთავსებულია უნგრეთის კომუნისტური პერიოდის (1949-1989) მონუმენტური ძეგლები. იგი საზეიმოდ გაიხსნა 1993 წლის 29 ივნისს, უნგრეთიდან საბჭოთა არმიის გასვლის ორი წლისთავზე. 2007 წლიდან პარკში არსებობს კინოდარბაზი, რომელშიც შესაძლებელია უნგრეთის კომუნისტური წარსულის ამსახველი კადრების ნახვა. პარკის არქიტექტორის სიტყვით, ეს პარკი დიქტატურის შესახებ მოგვითხრობს, ამავე დროს, იგი გვიამბობს დემოკრატიაზე, რომელმაც შესაძლებელი გახადა უნგრეთის კომუნისტური წარსულის განსჯა, მისი მემორიალიზაცია და, საერთოდ, დიქტატურაზე თავისუფლად საუბარი.

ძეგლების პარკში 42 მონუმენტია, რომლებიც ბუდაპეშტის სხვადასხვა ადგილიდან გადაიტანეს. მათ შორის არის მარქსის, ენგელსისა და ლენინის, აგრეთვე უნგრეთის კომუნისტური პარტიის ზოგიერთი ლიდერის ძეგლები. პარკი ორ ნაწილად იყოფა: ერთს ჰქვია „ერთი წინადადება ტირანიაზე“, მეორეს კი „მოწმეთა პარკი“ (მასვე უწოდებენ „არასდროს არსებულ მოედანს“ - "Neverwas Square"). ამ უკანასკნელის ერთ-ერთი ყველაზე ცნობილი ფიგურაა სტალინის ყოფილი ძეგლი, რომლისგანაც მხოლოდ ჩექმებია დარჩენილი - [Stalin's Boots](http://en.wikipedia.org/wiki/Stalin_Monument_%28Budapest%29) (ძეგლის მოხსნის დროს იგი გადატყდა და კვარცხლბეკზე ჩექმები დარჩა).